
Text rozhodnutia
Súd: Krajský súd Bratislava Spisová značka: 9Saz/32/2014 Identifikačné číslo súdneho spisu: 1014201883 Dátum vydania rozhodnutia: 05. 12. 2014 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2014:1014201883.1 Uznesenie Krajský súd v Bratislave v právnej veci navrhovateľ.: pána K. I. K., narodeného X.X.XXXX, štátneho príslušníka Sudánu, aktuálne s miestom pobytu B. I., D. X, Ž., zastúpeného pani Mgr. Jarmilou Vargovou, advokátkou so sídlom pracoviska Brečtanová 21, Bratislava proti odporcovi: Ministerstvo vnútra Slovenskej republiky - migračný úrad, Pivonková 6, Bratislava v konaní o opravnom prostriedku navrhovateľa z 9.11.2014 proti rozhodnutiu odporcu ČAS.: MU-120-23/PO-Ž/2014 zo dňa 29.9.23014 takto r o z h o d o l : Krajský súd v Bratislave postupuje vec vedenú pod sp. zn. 9Saz/32/2014 miestne príslušnému Krajskému súdu v Košiciach. o d ô v o d n e n i e : Dňa 11.11.2014 bol konajúcemu Krajskému súdu v Bratislave (ďalej len súd) doručený návrh - opravný prostriedok navrhovateľa zo dňa 9.11.2014 proti rozhodnutiu odporcu ČAS.: MU-120-23/PO-Ž/2014 zo dňa 29.9.23014 ktorým navrhovateľovi nebol udelený azyl, bola mu však poskytnutá doplnková ochrana. Dopytom u odporcu súd zistil, že v čase podania návrhu (10.11.2014) sa navrhovateľ po poskytnutí doplnkovej ochrany zdržiaval na adrese B.O. I., D. X, Ž.. Totožnú adresu oznámila zástupkyňa navrhovateľa súdu podaním z 26.11.2014. Podľa ust. § 11 ods.1/ Občianskeho súdneho poriadku v platnom znení (ďalej len „O.s.p.“) konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. Podľa ust. § 21 ods. 3/ zák. č. 480/2002 Z.z. o azyle a o zmene a doplnení niektorých zákonov v platnom znení (ďalej len zákon o azyle) o opravnom prostriedku podľa odsekov 1 a 2 rozhodne krajský súd do 90 dní odo dňa doručenia opravného prostriedku. Podľa ust. § 246a ods.2/ O.s.p. v konaní podľa tretej hlavy tejto časti je miestne príslušný všeobecný súd navrhovateľa alebo krajský súd, v obvode ktorého je tento súd. Podľa ust. § 14 zák. č.371/2004 Z.z. v platnom znení na konanie o opravných prostriedkoch proti rozhodnutiam vydaných v konaní o azyle podľa osobitného predpisu sú príslušné tieto súdy: a) Krajský súd v Bratislave pre územné obvody: 1. Krajského súdu v Bratislave, 2. Krajského súdu v Trnave, 3. Krajského súdu v Trenčíne, 4. Krajského súdu v Nitre, b) Krajský súd v Košiciach pre územné obvody: 1. Krajského súdu v Košiciach, 2. Krajského súdu v Prešove, 3. Krajského súdu v Banskej Bystrici, 4. Krajského súdu v Žiline. Podľa ust. § 85 ods.1/ O.s.p. všeobecným súdom občana je súd, v ktorého obvode má občan bydlisko, a ak nemá bydlisko, súd, v ktorého obvode sa zdržuje. Podľa ust. § 250d ods.2/ O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. S poukazom na vyššie citované zákonné ustanovenia súd skúmal svoju miestnu príslušnosť na konanie. Z oznámenia o pobyte navrhovateľa v čase podania jeho návrhu - opravného prostriedku proti rozhodnutiu odporcu súd zistil, ako to bolo vyššie uvedené, že tento sa zdržiaval (a doposiaľ aj zdržuje) na adrese B. I., D. X, Ž.. V Žiline dňa 20.10.2014 navrhovateľ aj udelil plnomocenstvo zvolenej zástupkyni. Z obsahu samotného návrhu, resp. spisu súd zistil, že sa tak stalo po poskytnutí doplnkovej ochrany navrhovateľovi. S poukazom na charakteru prvostupňového správneho konania o udelenie azylu je zrejmé, že navrhovateľ nemá na území Slovenskej republiky bydlisko - trvalý pobyt, dočasne sa v čase podania návrhu po poskytnutí doplnkovej ochrany zdržiaval v Žiline, ktoré miesto je potrebné považovať v zmysle cit. ust. § 85 ods.1/ O.s.p. za miesto, kde sa navrhovateľ zdržuje. Označené mesto sa nachádza v územnom obvode Okresného súdu Žilina, ktorý je všeobecným súdom navrhovateľa. Okresný súd Žilina sa nachádza v obvode Krajského súdu v Žiline, teda na rozhodovanie o opravnom prostriedku proti rozhodnutiu vydaného v konaní o azyle (s poukazom na vyššie citované zákonné ustanovenie § 14 zák. č.371/12004 Z.z. v platnom znení) v tomto konkrétnom prípade je miestne príslušný Krajský súd v Košiciach. Preto súd rozhodol tak, ako to je uvedené vo výrokovej časti tohto uznesenia. Po právoplatnosti tohto uznesenia bude spis zaslaný miestne príslušnému Krajskému súdu v Košiciach, ktorý vec prejedná a rozhodne v jej merite. Poučenie: Proti tomuto uzneseniu odvolanie nie je prípustné.

